ΠΑΡΑΤΑΣΗ ΣΠΟΥΔΩΝ ΓΙΑ ΤΟ ΕΑΡΙΝΟ ΕΞΑΜΗΝΟ
Εφόσον κρίνετε ότι το αρχικό διάστημα της μετακίνησής σας δεν επαρκεί για την ολοκλήρωση των ακαδημαϊκών σας στόχων, μπορείτε να αιτηθείτε παράταση των σπουδών σας στο πλαίσιο του προγράμματος Erasmus+.
Δυνατότητα παράτασης για ένα επιπλέον εξάμηνο έχουν μόνο οι φοιτητές/τριες που μετακινούνται στο χειμερινό εξάμηνο, και η παράταση αφορά περίοδο η οποία ακολουθεί αμέσως μετά την τρέχουσα για την οποία έχει υπογραφεί Σύμβαση Επιχορήγησης (συμπεριλαμβανομένων επίσημων αργιών και περιόδων εορτών).
Η διαδικασία της αίτησης παράτασης είναι η εξής:
1. Κατεβάζετε από την ιστοσελίδα του ΤΕΔΣ, (ενότητα Χρήσιμα έγγραφα), το έντυπο 
👉 APPLICATION FOR PROLONGATION OF ERASMUS+ STUDY PERIOD: το συμπληρώνετε και φροντίζετε να υπογραφεί από όλα τα εμπλεκόμενα μέρη (φοιτητής/τρια, ακαδημαϊκός/η υπεύθυνος/η στο πανεπιστήμιο υποδοχής, ακαδημαϊκός/η υπεύθυνος/η στο ΕΚΠΑ). Στέλνετε το υπογεγραμμένο από όλους έντυπο στον/την υπάλληλο του ΤΕΔΣ που ασχολείται με την μετακίνησή σας. 
Προθεσμία: τουλάχιστον 2 μήνες πριν τη λήξη της κινητικότητας του χειμερινού εξαμήνου, όπως αυτή ορίζεται στη Σύμβαση Επιχορήγησης που έχετε υπογράψει.
2. Δημιουργείτε νέο Online Learning Agreement - (OLA) για το εαρινό εξάμηνο και φροντίζετε να υπογραφεί από όλα τα μέρη (φοιτητής/τρια, καθηγητές ΕΚΠΑ και πανεπιστημίου υποδοχής). Τα μαθήματα της νέας LA θα πρέπει να αντιστοιχούν σε 30 ECTS.
Στέλνετε το υπογεγραμμένο από όλους έντυπο στον/την υπάλληλο του ΤΕΔΣ που ασχολείται με την κινητικότητα. 
Προθεσμία: τουλάχιστον 2 μήνες πριν τη λήξη της κινητικότητας του χειμερινού εξαμήνου, όπως αυτή ορίζεται στη Σύμβαση Επιχορήγησης που έχετε υπογράψει.
3. Λίγο πριν την λήξη της κινητικότητας του χειμερινού εξαμήνου, θα σταλεί από το ΤΕΔΣ στον ΕΛΚΕ  η εντολή πληρωμής του συνόλου της επιχορήγησης για την κινητικότητα του εαρινού εξαμήνου.
Εν τω μεταξύ, φροντίστε να στείλετε στον/στην υπάλληλο του ΤΕΔΣ screenshot με τους βαθμούς και τα ects που λάβατε στα μαθήματα που εξεταστήκατε το χειμερινό εξάμηνο.  
4. Μετά την ολοκλήρωση και του δεύτερου εξαμήνου των σπουδών στο εξωτερικό και την υποβολή όλων των απαιτούμενων δικαιολογητικών για την ολοκλήρωση της συμμετοχής στο πρόγραμμα και τον έλεγχό τους (βλ. τη σχετική ενότητα της ιστοσελίδας του ΤΕΔΣ https://www.interel.uoa.gr/erasmus/sm/oloklirwsh_symmetoxis), και εφόσον πληρούνται οι όροι του προγράμματος, δηλαδή έχετε περάσει κατ’ ελάχιστον 1 μάθημα ανά εξάμηνο, δηλαδή 2 συνολικά, θα λάβετε και τη β δόση της επιχορήγησης του χειμερινού εξαμήνου.
Προσοχή: Σε περίπτωση που δεν πληροίτε τον όρο των, κατ’ ελάχιστον, 2 μαθημάτων, εκτός του ότι δεν θα λάβετε τη β δόση της επιχορήγησης του χειμερινού εξαμήνου, θα έχετε και περαιτέρω επιστροφή του 20% της επιχορήγησης του εαρινού εξαμήνου. Σε περίπτωση κατά την οποία δεν  παρακολουθήσετε και δεν προσέλθετε σε εξετάσεις στο Ίδρυμα υποδοχής σε κανένα μάθημα από αυτά τα οποία έχουν καταγραφεί στη Συμφωνία Μάθησης για σπουδές/Learning Agreement for Studies ή την τροποποίηση αυτής, θα ζητηθεί η επιστροφή του ποσού της υποτροφίας που θα έχετε προεισπράξει.
7. Σημαντικές επισημάνσεις:
• Η καθυστέρηση στην υποβολή των απαιτούμενων δικαιολογητικών μπορεί να οδηγήσει σε απόρριψη της αίτησης για παράταση.
• Βεβαιωθείτε ότι η ΕΚΑΑ παραμένει σε ισχύ καθ’ όλη τη διάρκεια της παράτασης. Σε περίπτωση που λήγει πριν από την ολοκλήρωση της συμμετοχής σας, φροντίστε να την ανανεώσετε εγκαίρως.
